LandboNord og AgriNord har i flere år haft adskillige stridigheder med hinanden. Uenighederne kulminerede, da Agri Nord sidste år stævnede LandboNord for 30 millioner kroner. I dag blev der så indgået forlig i sagen. - Agri Nord og LandboNord har igennem de seneste måneder haft en god og konstruktiv dialog, og vi har derfor indgået forlig om den verserende retssag ved retten i Hjørring vedrørende 32 medarbejderes skifte fra Agri Nord til LandboNord i 2013, siger Carl Chr. Pedersen, formand for Agri Nord i en fælles pressemeddelelse. Forliget afslutter samtidig den konflikt, der har været mellem de to organisationer de seneste år. - Vi ønsker ikke at gå i detaljer i forhold til forliget, men kan blot sige, at begge parter er tilfredse med resultatet og er glade for at kunne lægge konflikten bag os og se fremad til fordel for landmændene, siger Niels Vestergaard Salling, der er formand for LandboNord. - De danske landmænd er under et historisk stort pres i øjeblikket. De har brug for landboforeninger, der står skulder ved skulder, samarbejder og bruger alle ressourcer på at bistå dem, siger Niels Vestergaard Salling. De to landbrugsvirksomheder har ellers haft et iskoldt forhold til hinanden de seneste år. Stridighederne startede tilbage i 2013, da 32 Agri Nord ansatte på en dag opsagde deres arbejde, hvorefter LandboNord samme dag offentliggjorde, at de havde ansat selvsamme medarbejdere. Efterfølgende eskalerede konflikten mellem de to organisationer, og Agri Nord stævnede LandboNord i 2014 for at have stjålet medarbejdere, kunder og for at have markedsført sig selv med Agri Nords medarbejdere. Erstatningskravet lød på 30 millioner kroner. På daværende var der da også stor utilfredshed med LandboNord fra Agri Nords side. -Er det virkelig kutyme i branchen, at man ønsker vækst for enhver pris? Jeg mener godt, at man kan tale om urent trav fra LandboNords side i den konkrete sag, sagde formand for Agri Nord, Carl Chr. Pedersen, tilbage i 2013. Men nu er stridighederne altså slut. Udover forliget om de 30 millioner frafalder Agri Nord samtidig de anlagte sager mod to tidligere medarbejdere, Poul Erik Poulsen og Jakob Nørgaard. Samtidig er der også kommet en ny henvisningsaftale på plads imellem parterne.

Opsummering:
Nordjyllands to store landbrugsorganisationer har efter flere års stridigheder besluttet at begrave stridsøksen. I dag indgik de forlig i den retssag, der har været i gang siden sidste år.